Gandia renova 350 contenidors de cartó i paper
14 novembre 2018

## Gandia renova 350 contenidors de cartó i paper14 novembre 2018Última actualització: 14 juliol 2025

![](../gestion/img/_AO_5701-copia.jpg)  
  

El regidor delegat de Serveis Bàsics, **Miguel Ángel Picornell** ha informat aquest matí que des de la passada setmana i durant aquesta, l'empresa concessionària de la recollida de residus, FCC, està procedint a la renovació de tots els contenidors de cartó de la ciutat.  
  
En total, l'empresa ha adquirit 350 nous contenidors, la instal·lació finalitzarà durant els pròxims dies.  
  
Sobre aquesta iniciativa, el regidor ha declarat que "_gràcies a la responsabilitat de l'actual govern hem recobrat les relacions de normalitat amb l'empresa concessionària. Veníem d'una legislatura on el PP va deixar de pagar prop de 14 milions d'euros i amb eixe deute, l'empresa no podia renovar ni la seua flota de vehicles ni els contenidors. Ara tenim noves màquines que milloren el servei de neteja i poc a poc estem renovant els contenidors de la ciutat per tal que Gandia siga una ciutat més amable amb el medi ambient_".  
  
Picornell ha recordat que segons l'últim informe del Consorci de Residus (COR), Gandia és un municipi especialment reciclador, amb les millors dades de recollida de vidre, envasos i paper i cartó de les 5 comarques del COR. 4.637 ciutadans han utilitzat l'ecoparc mòbil des del mes de gener.  
  
Finalment, l'edil ha informat dels s horaris de l'Ecoparc fix del polígon Alcodar i dels Ecomòbils.  
  
\- Ecoparc fix del polígon Alcodar. De dilluns a dissabte de 10 a 19 hores. Diumenges de 10 a 14 hores.  
  
\- Ecomòbils. Visiten Gandia els dilluns, dimarts i dissabtes.

· Dilluns al matí (de 10 a 14 hores) al parc del País Valencià. A la vesprada (de 16 a 20 hores) al parc Joan Fuster.  
· Dimarts al matí (de 10 a 14 hores al c / Literat Azorín). A la vesprada (de 16 a 20) a la plaça de la Marina de Grau.  
· Els dissabtes en jornades de matí (10 a 14) i vesprada (16 a 20) al parc de l'Estació, darrere de l'estació d'autobusos. L'últim dissabte de cada mes es visitarà Marxuquera de 16 a 20 hores.